Most u Klepcima
Most u Klepcima premošćuje rijeku Bregavu, opština Čapljina, Bosna i Hercegovina.

Lokacija 
Lociran je u neposrednoj blizini naselja Klepci, 1 km sjeverno od grada, uzvodno od ušća rijeke Bregave u Neretvu nekih 200 metara. Zapadno od mosta prolazi magistalni put M-17, Sarajevo - Jadransko more.

Istorijski podaci 
Na mjestu današnjega mosta postojao je rimski most. Tačno vrijeme izgradnje mosta iz tog perioda nije utvrđeno. Godine 1517. hercegovački Sandžak-beg Mustafa-beg izgradio je današnji most, koji je oko 150 godina kasnije obnovljen. Nije poznato da li je izmjenjen njegov prvobitni izgled. Prema pisanim izvorima na ovom mostu je postojao natpis kome se izgubio svaki trag. Graditelj i legator bio je Šišman Ibrahim-paša.

Opis 
Podsjeća na svod Starog mosta u Mostaru, ali se svojim specifičnostima posebno izdvaja, predstavlja jedno od najznačajnijih djela osmanskog graditeljstva u oblasti infrastrukturnih objekata. 

Most je izgrađen sa lučnim otvorom raspona 17,52 m (strijela luka iznad najnižeg vodostaja 6,30 m i produžava se oko 1,0 m ispod površine vode). Lučna konstrukcija mosta je urađena segmentno. Specifičnost mosta je najveći raspon ovog tipa mostova na ravničarskim rijekama. Korito rijeke je na ovom mjestu relativno široko, obale su niske, zbog čega graditelj izvodi veće kamene podzide i formira dugačke prilazne rampe, sa čime je suzio raspon na 17,52 m.

Podgled svoda izveden lijepo obrađenim klesancima, sa radijalnim fugama. Čeoni lukovi svoda uvučeni su (oko 4 cm) u odnosu na čeone zidove pa širina svoda iznosi 3,69 m. Ovi elementi su izvedeni od pravilnih klesanaca u nižim dijelovima horizontalnog, a u gornjim dijelovima kosog i radijalnog smjera. Vijenac iznad čeonih zidova je visine 17 cm i jednostavne je profilacije, sa ogradom visine 88 cm. Istak vijenca iznosi 10 cm u odnosu na ogradu. Debljina istaka je nekih 15 cm. Hodna konstrukcija je širine 3,75 m sa strmom niveletom. Najviša točka iznosi 7,20 m iznad minimalne razine vodostaja. Obrađena je u kaldrmi od krupnijeg riječnog oblutka sa neujednačenim stubama (u ravnini vijenca na čeonim zidovima).

Literatura 
 Džemal Čelić, Mehmed Mujezinović, Sarajevo 1969 -Stari mostovi u BiH
 Milan Gojković, Zavod za zaštitu kulturno-historijskog i prirodnog naslijeđa BiH, 1989 -Projekat sanacije mosta u Klepcima

Reference 

Nacionalni spomenici u Čapljini
K
Mostovi u BiH iz osmanskog perioda